# Die Schedelsche Weltchronik (deutsch):219

| 218 <<<Vorheriges Blatt | Die Schedelsche Weltchronik Blatt CCXIX | Nächstes Blatt>>> 220 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCXVIII verso:

[N]Icolaus der vierd ein picener von der statt Ascula vormals Jheronimus genant ein bruder parfu$^o$ßer ordens. darnach ein cardinal wardt im zehenden monat nach abgang babsts Honorii babst erkorn vnd in sant Peters stu$^o$l gesetzt. Der hat sich alßpald mit dem bebstlichen hoff in die Reatinischen statt getan. vnd nach eim iar wider gein rom kerende daselbst hoff gehalten. vnd schier auß allen gaistlichen o$^e$rden cardinel gemacht. dann er het sie alle gleich lieb vnd maynet nit das er seinen gesyppten vnd nahein gewandten mer dann einem yeden gu$^o$ten menschen schuldig wer[.] Vnd wiewol diser Nicolaus ein frumm mensch was so erewgten vnd begaben sich doch in zeiten seins babstthumbs vil dem cristenlichen vmbkraiß schedlicher vnseliger ding. vnd wiewol auch zu seinen zeiten frid zwischen den ko$^e$nigen zu Arrogonia vnd Franckreich gemacht wardt so weeret doch dieselb freu$^e$d nit lang. sunder erstlich erhu$^o$ben sich vil vnd mancherlay auffru$^o$r. zwayung. prand vnd todtschleg in der statt rom. So wardt die statt Tripolis im andern iar diss babsts vomm Soldan mit mord vnd prand verwu$^e$estet. wiewol der babst auff sein aigne costung vil weppner zu rettung derselben statt schicket. vnd andere creu$^e$tzer zesenden fu$^e$rname. aber nach dem der cristenheit ir sachen sich in seinein babstthumb schwerlichen erewgten so ist diser babst (als ettlich maynen) vor vnmmu$^o$t in verdriess seins lebens gefallen vnd gestorben im fu$^e$nften iar seins babstthumbs vnd feyret der stu$^o$l deßmals bis in das dritt iar auß mißhelligkeit der cardinel.
CElestinus der fu$^e$nft dauor Petrus moroneus genant ein gaistlicher closterman ist auff bite vnd begern ko$^e$nig Karls vnd Latini des cardinals zu babst erkorn. Er was der schrift nicht hohgelert aber doch ein heillig man. vnd zohe nach vnwilligclih angenomnem babstthumb in die statt Aquilam daselbsthin die cardinel zu ime forderende. vnd machet alda. xii. new cardinel. vnd empfieng daselbst die bebstlichen kron. Bey derselben kro$^e$nung waren bey zwaymalhundert tawsent menschen die auß langgeharretem verzug der wale vnd in verwunderung diss mans heilligkeit. vnd das ein aynsidler vnd von der werlt abgesu$^e$nderter man zu einer so$^e$lchen wirdigkeit komen solt bewegt warden. aber Celestinus wolt von dess wegen die gestrengigkeit des vorigen lebens nicht endern. Nach dem er aber kein werlt gescheyd mensch was vnd deßhalb zu verwesung des bebstlichen ambts vnd gemayns stands vngenu$^o$gsam geachtet wardt do fieng man an von abtrettung zehandeln. Als solchs an ko$^e$nig Karolum gelanget do fu$^e$eret er den babst mit ime gein Neapolis vnd vermanet ime wolgeregirten kirchen zeuerlassen. Aber Benedictus der cardinal ein behend listigs anschlagigs mensch vnnd der geschriben recht gelert zaiget dem babst in vil gaistlichen rechten das er schwerlich su$^e$ndet so er sich vngenu$^o$gsam erkennet vnnd vom babststu$^o$l nicht abtrette. vnd bracht zu wegen das ein satzung gemacht wardt das einem babst gezymen mo$^e$cht vom babstthumb abzesteen. Also vnlang darnach entschlu$^o$ge sich Celestinus des bebstlichen ambts vnd ließe den cardineln gewalt vnd freye wilku$^e$r einen andern babst zeerwelen. dem nach erweleten alßpald die cardinel Benedictum caietanum. Als aber Celestinus abgetretten was vnd widerumb in sein gewu$^e$nschte aynsidelschaft ziehen wolt do wardt er vnderwegen auff befelhe Benedicti der zu babst erkorn vnd bonifacius der acht genant wardt gefengclich angenomen. in das gschloss Sulmonis gefu$^e$ert vnd alda aso schwerlich enthalten das er pald starb. dann Bonifacius besorget wo Celestinus in leben blib das volck mo$^e$cht villeicht demselben Celestino als eim heilligen mann lieber dann ime als einem mit kunst erplaßnem nachfolgen vnnd anhangen. Diser Celestinus wardt durch Clementem den fu$^e$nften in der heilligen zal geschriben.
[V]Golinus Augustiner ordens ein durchleu$^e$chtiger lerer der heilligen schrift erstlich bischoff zu Arimino. vnd darnach ein patriarch zu Constantinopel hat diser zeyt zu Parys in großer achtung wesende den ersten stu$^o$l der lere gehalten. dann er was zu sambt seiner schrift weißheit also ein gu$^o$tsytig man das er damit der kirchen gottes deßmals fast ersprießlich. hilflich vnd fu$^e$rderlich gewest ist. vnd vil lo$^e$blichs dings den gelerten vnuerborgen schriftlich gemacht.
[V]Go bolionius prediger ordens ein beru$^e$mbter doctor vnnd cardinal hat dise zeit mit helligkeit des lebens vnd mit vil von ime begriffnen schrifften erleu$^e$chtet. Deßgleichen hat auch getan Johannes von Parma parfu$^o$ßer ordens ein treffenlicher maister der heilligen schrift.

## CCXIX recto:

ADolff ein graff von Nassaw ein gestreng man von den teu$^e$tschen churfu$^e$rsten nach absterben kaiser Rudolffs gemainklich zu ro$^e$mischem ko$^e$nig erkorn herrschet sechs iar. Er was ein treffenlich man aber an volck vnd gelt nit fast mechtig[.] Diser Adolff hat nach angenomnem reich. doch vnempfangen der kaiserlichen bekro$^e$nung vom babst im iar des herren tawsent.ii$^c$.xcii. ein heer gesammlet vnd damit gewaltigclich in meychßen gezogen. dem kome ko$^e$nig Wentzelaw zu beheim zu gru$^e$nhaym entgegen. alda vereelichten sie ire kinder zesamen. vnd der kaiser bracht das Meischsnich marggrafthumb an das ro$^e$misch reich. Als er aber zu letst sich vnderfieng gepu$^e$rliche huldung vnnd pflicht von den verwandten des reichs zeerfordern do beschahe ime von hertzog albrechten zu o$^e$sterreich durch anhang vnd beylegung ettlicher churfu$^e$rsten mercklicher widerstand. also das diser Adolff mit demselben Albrechten zu krieg kome. vnd von wenig wegen seins volcks von ime im feld zwischen Speyer vnd Wurms ernidergelegt vnd erschlagen wardt am tag der heilligen Processi vnd Martiniani.
TRipolis die namhaftig statt in asia ist im andern iar babsts Nicolai des vierden durch belegerung. vergeweltigung vnnd machte in des Babilonischen Soldans gewalt gebracht. vnd von ime nach großem mord vil menschen vnnd nach vilfeltigem großem rawb vil vnzallicher vnerschetzlicher reichthu$^e$mer. habe vnd gu$^e$eter die man darinn funde. mit prunst vnd niderwerffung der gepew verheert vnd verwu$^e$estet worden. Derselb Soldan hat auch innerhalb dem dritten iar des benanten babsts fu$^e$roan in dem selben vngestu$^e$migen grimmen die stett Tyrum. sidonem. barutum mitsambt iren befestigungen. merckten vnd schlo$^e$ßern erobert vnd wie die statt Tripolim mit prannd zerru$^e$det. Vnd auff das er aber durch so$^e$lchen wider die cristen geu$^e$bten iamer mord vnd prand die cristenlichen occidentalischen fu$^e$rsten nicht bewegete in asiam zeziehen vnd sich solchs iamers an ime zerechen so machet er mit der statt Ptolomaida pu$^e$ntnus eins zwyierigen frids. Aber babst nicolaus schiket auff der kirchen versoldung anderhalb tawsent raysige pferd. den volget sunst vil volcks nach mit großer heereßkraft. on einichen sunderlichen treffenlichen hawbtman. das doch großer geferlichkeit waltet. vnnd zohen dahin gein Ptolomaidam. Nw was vormals ein große vnzalliche menig volcks in derselben statt. also das die menig diss rayßuolcks ettwielang vil mords rawbs vnd prands in den gegenten des Soldans vbten. das lidde der Soldan lange weil gedultigclich. Als aber solchs ein iar geweeret het do schicket der Soldan mit seinem sun als eim hawbtman anderhalbhunderttawsennt weppner fu$^e$r Ptolomaidam der belegeret dieselben statt schwerlich. Jn mittler zeit starb sein vater. vnd er wardt vom heer an seins vaters statt gesetzt. Nw entschlu$^o$ssen sich die in der statt. die weiber kinder vnnd krancken mit allem irem hawßrat auß der statt zelassen. vnd die statt mit. x.tawsent weppnern zehalten. Aber der new soldan erorberet darnach die statt mit gewalt. erschlu$^o$g alle menschen die er darinn funde zu todt vnd beschediget die stat mit grawsammen prand vnd niderprechung der zynnen vnd mawr vnd das geschahe im iar des hails. j$^m$.ij$^c$.xc.
DEr Celestiner orden von dem vorgenanten babst Celestino als eim stifter desselben also genant hat diser zeit vnder sant Benedicten regel anfang vnd wunderperliche zunemung gehabt. darumb das nach diss heilligsten mans absterben in dem kercker von seiner manigfeltigen wunderzaichen wegen vil edel vnd hohgelert mañ der werlt gu$^e$ter vnd geprengk verschmehende disen orden angenomen. vnd gar pald an personen vnd clo$^e$stern wunderperlicher weiß gemeret haben.
DEs ordens der knecht der iunckfrawen marie ist philippusa ein fast gaistlicher man erster stifter gewest Der nit verne von Florentz starb. vnd disen orden hat er vnder sant Augustins regel auffgerichtet. vnd mit worten vnd ebenpilden in ein form gezogen vnnd ettlich zusatzung dabey gethan. Diser orden ist darnach von dreyen bebsten. Benedicto dem. xi. Bonifacio vnnd Vrbano den sechsten bestettigt vnd vnder den pettel o$^e$rden gezelet
* ↑ 6487. Jahr der Welt, 1288 n. Chr.
* ↑ 1292 n. Chr.
* ↑ 1290 n. Chr.